**ŠKOLSKI ESEJ (KRATKI VODIČ)**

Literatura:

Davor Piskač, *Kako napisati esej na državnoj maturi*, 2011.

Marina Čubrić, *Školski esej na državnoj maturi,* Hrvatski jezik br. 1, 2014.

<http://sikavica.joler.eu/drzavna-matura/eseji/upute-za-pisanje-eseja>

*Hrvatski pravopis*, Institut za hrvatski jezik i jezikoslovlje, 2013.

**Školski esej – osnovne činjenice**

Školski esej ispitni je esej. Pisanje tog tipa eseja vještina je koja se uči (npr. na koji način citirati i sl.).

|  |  |  |
| --- | --- | --- |
| **tri skupine eseja** | **broj riječi** | **struktura eseja** |
| 1. INTERPRETATIVNI  2. RASPRAVLJAČKI  3. USPOREDNO-RAŠČLAMBENI | - viša razina: 400 - 600  - osnovna razina: 350 - 500  (broji se svaka riječ, dopušteno odstupanje od 10 %) | 1. UVOD (uvodni dio) – **iznosi se teza**  2. RAZRADA (razradbeni dio) – **teza se argumentira** navodima, primjerima, iznose se objašnjenja  3. ZAKLJUČAK (zaključni dio) – navodi se zaključak i **potvrđuje se teza** |

|  |  |
| --- | --- |
| **trodijelna struktura eseja** | |
| **sadržajno**  - uvod, razrada, zaključak | **grafički**  - tri odlomka koja započinju uvlakom od 1 do 2 cm  - razrada može imati i više odlomaka, obično najviše 4 (s obzirom na zadani broj riječi), koji su sadržajno zaokruženi |

KORISNO: Učenik otprilike zna koliko riječi njegova rukopisa stane na jednu stranicu s dvadesetak redaka.

Ne preskače se redak između npr. uvoda i razrade te razrade i zaključka: dovoljna je uvlaka.

**Tema eseja**

Svaki esej mora imati temu. Iznosi se u uvodnom dijelu eseja (teza).

Tema proizlazi iz smjernica.

UOČITI: Ako je zadan ulomak iz npr. romana *Bijeg*, to ne znači da je tema eseja roman *Bijeg* u cjelini. Tema je zadana u smjernicama, npr. prikaz lika Đure Andrijaševića (pasivnost, introvertiranost, pesimizam).

**Smjernice**

Smjernice su poddijelovi esejskog zadatka.

Potrebno je odgovoriti na svaki zadatak iz smjernica, ako znate odgovore.

Kao što je navedeno u uputama, redoslijed ponuđenih smjernica ne obvezuje vas u oblikovanju školskoga eseja.

KORISNO: Razradu započnite i završite odgovorima na zadatke iz smjernica u koje ste sigurni.

Esej ne smije biti oblikovan kao niz nepovezanih odgovora na zadatke iz smjenica.

**Određivanje teme eseja – u nekoliko koraka**

Primjer zadatka za interpretativni školski esej: ulomak iz romana *Bijeg* sa smjernicama

|  |
| --- |
| (...) Ljubav za Veru postajala je za nj sve više nekom težkom i bolnom uspomenom. Svaki dan donosio mu je novih razočaranja: u školi bivalo mu sve dosadnije, otkad je morao da napusti svoj slobodni razgovor s djecom i da se drži suhe šablone zadavanja i izpitivanja lekcija.  Odluka „podavati se životu“ nije za nj bila ništa novo. Svaki put, kad bi ga nešto zateklo, što se nije dalo odmah svladati, ili je bilo u neskladu s njegovom duševnošću, koja je žudila za harmonijom i mirom, - kadgod bi se našao oko u oko s neprilikama običnog života, koje se nisu dale protjerati ni mislima ni sanjarenjem, - Andrijašević bi bez odpora doskora zaključivao, da nema smisla tim razbijati glavu, i – čekao, što će doći. U dnu duše bilo je negdje sakrito tajno uvjerenje, da u zvijezdama nije za nj upisana sreća – i to uvjerenje izbijalo bi u obliku pravog fatalizma, čim bi Andrijašević na svom putu našao zapreku, kojoj nije bio sam kriv. Ne hoteći ni da to sam sebi prizna, on se sve više izmirivao s mišlju, da se valja za čas pokoriti svoj ovoj nevolji, koja ga je stigla – da nema smisla boriti se, jer i onako nema nikakve nade u uspjeh. Još je uviek svršavao svaki dan svoj odredjeni dio opetovanja izpitne materije; ali pri najmanjem duševnom  nerazpoloženju bacao bi nevoljko knjigu i bježao iz svoje sobe, govoreći sam sebi: Jedan dan više ili manje, svejedno je; i onako treba tegliti još dugo, dok budem mogao misliti na to, da će Vera biti moja. I sama ta misao „kad će Vera biti moja“ polako, svaki dan za korak, odaljivala se od njega. Gledao je oženjene drugove, njihovu biedu, njihove navike; uvidjao, da ni sam ne može sada, a ne će ni kasnije moći držati se na površini sa plaćom, koju ima i koju će dobiti. (Milutin Cihlar Nehajev: *Bijeg*) |

**Smjernice za pisanje eseja**

U čemu je vidljiva rezignacija glavnog junaka, njegova introvertiranost, pesimizam i fatalizam? Izdvoji misao za koju smatraš da najbolje odgovara njegovom odnosu prema životu. Do čega Đuru Andrijaševića dovode njegova psihološka stanja? Kakav je Đurin odnos prema nastavničkom poslu? Prokomentiraj Đurin odnos prema Veri Hrabarovoj u ovome ulomku i poveži s naslovom romana.

Koje osobine modernističkog junaka ima Đuro Andrijašević? Usporedi ga s Đurom Martićem, junakom Leskovarove novele. Kojim se stvaralačkim tehnikama služi Nehajev u prikazivanju Đurina lika? Stavi roman *Bijeg* u kontekst hrvatske moderne i poveži ga s vremenom u kojemu je nastao.

**1. korak: pristup smjernicama**

Pozorno pročitajte zadatke iz smjernica.

Nekad nije riječ o klasičnim pitanjima nego smjernice treba razumjeti kao pitanja.

Npr. Izdvojite misao za koju smatraš da najbolje odgovara njegovom odnosu prema životu. = Koja misao, prema tvom mišljenju, najbolje odgovara njegovom odnosu prema životu.

**2. korak: ključne riječi u pitanju (smjernicama)**

Određivanjem ključnih riječi usredotočujete se na pisanje točno određenog odgovora.

Npr. U čemu je vidljiva rezignacija glavnog junaka, njegova introvertiranost, pesimizam i fatalizam?

Ili: Objasnite bovarizam na primjeru ulomka iz romana *Gospođa Bovary*.

**3. korak: kratki odgovori na smjernice u obliku natuknica**

Time se ključne riječi proširuju komentarom.

Npr.

rezignacija (tj. pomirenje s neizbježnim, ravnodušnost) – prepušta se, smatra da nema smisla

boriti se

introvertiranost (okrenut sebi, povučen) – povlači se pred onim što život nosi (kao više puta dosad)

pesimizam – ne vjeruje da postoji nada u uspjeh

fatalizam (vjerovanje da je sve unaprijed određeno) – uvjeren je da je za njega u zvijezdama nije zapisana

sreća

UOČITI: U natuknicama su navedeni primjeri iz teksta za pojedinu Đurinu osobinu. Kad kasnije u razradi budete dokazivali da je on introvertiran, pesimističan itd., možete citirati te dijelove teksta ili ih parafrazirati (prepričati).

**4. korak: određivanje teme eseja**

Uočavate li što je najvažnije u zadatcima iz smjernica?

Iz kratkih odgovora u obliku natuknica vidljivo je da je središtu pozornosti prikaz lika Đure Andrijaševića (njegove osobine, njegov svjetonazor, odnos prema poslu i prema Veri, veza između njegovih uzmicanja pred onim što život nosi i naslova *Bijeg*, usporedba s Đurom Martićem, način oblikovanja lika Đure).

To je tema eseja.

Temu treba iznijeti u uvodu (teza).

Drugi primjer: smjernica koja se odnosi na ulomak iz romana *U registraturi*

*U Meceninu domu živjela je njegova štićenica, a zapravo ljubavnica, lijepa djevojka Laura. Objasni odnos Ivice i Laure koji se razvio u prvom dijelu romana.*

Podcrtane su ključne riječi.

Ključno je usredotočiti se na odnos Laure i Ivice u Meceninu domu.

**Plan pisanja eseja**

Izrada plana eseja iznimno je važna, a za to je potrebno svega 10-15 minuta.

|  |
| --- |
| 1. pozorno pročitati tekst i smjernice (važnost razumijevanja teksta i zadatka, pročitati i više puta)  2. odrediti ključne riječi u smjernicama (podcrtati ih), čime se usredotočujete na bitno  3. napisati kratke odgovore na smjernice u obliku natuknica (ako znate odgovore, potrebno je odgovoriti na sve što se traži u smjernicama)  4. uočiti temu  5. odrediti redoslijed pisanja, tj. napisati redne brojeve ispred natuknica  6. obratite pozornost da sadržaj bude smisleno povezan  7. odredite što ćete navesti (citat mora biti važan za obradu teme), što ćete parafrazirati  8. pripremiti se za pisanje koncepta (u pisanju koncepta ostaviti razmak između redaka radi mogućnosti prepravljanja) |

**Interpretativni esej – sadržaj dijelova eseja**

**Uvod**

Dva su zadatka važna kad je riječ pisanju uvoda u interpretativnom tipu eseju:

**1. Smjestite pisca i djelo u književnopovijesno razdoblje.**

**2. Odredite temu eseja.**

Prosječan broj rečenica u uvodu: 4-5 (ovisno o duljini rečenica, mogu biti i dvije)

Rečenice su smisleno povezane.

- primjer uvoda iz interpretativnog eseja ocijenjenoga na maturi (prema gore navedenim smjernicama):

*Milutin Cihlar Nehajev, književnik i kritičar, najznačajniji je predstavnik hrvatske moderne, a tu titulu osigurao je napisavši prvi pravi hrvatski moderni roman „Bijeg“. I dok ostali autori toga vremena pišu novele i pjesme, Nehajev se prihvatio kompleksnoga oblikovanja ljudske psihe u romanu i, poremetivši tako gotovo tradicionalnu linearnu kompoziciju, stvorio jedno od hrvatskih remek–djela.*

UOČITI: uvlaka na početku odlomka, kontekst, usredotočenost na oblikovanje lika (tema eseja)

Uvod može biti i nešto dulji (npr. naznačiti glavne Đurine osobine o kojima će biti riječ, mogu se spomenuti pojmovi *roman lika* i *psihološka motivacija* jer su važni za temu eseja).

Što mislite o nazivanju *Bijega* remek-djelom? Da bio netko mogao utemeljeno nazvati neki roman hrvatskim remek-djelom, trebao bi pročitati velik broj hrvatskih romana. Stoga je prikladnije u školskom eseju upotrijebiti odmjerenije izraze: istaknuti roman, značajni roman i sl.

**IZBJEĆI U UVODU:** 1. **opširnost i/ili udaljavanje od bitnog**

Kad smještate pisca i djelo u kontekst razdoblja, usredotočite se na bitne podatke. Pisanje činjenica o piscu i razdoblju nije tema.

UOČITI: Je li podcrtani dio uvodne rečenice eseja bitan podatak ako je tema iznošenje filozofije egzistencijalizma u romanu?

*Mučnina* je roman poznatoga francuskog književnika Jeana-Paula Sartrea, koji je odbio primiti Nobelovu nagradu.

2. **polemičke rečenice**

Nema smisla započinjati esej npr. rečenicom: Bi li Đurina sudbina bila drukčija da se uspio trgnuti?

U uvodu upućujete na temu.

3. **neodmjerenost**

Bolje je izbjeći odrednice koje nadilaze nečije čitateljsko iskustvo (npr. gore navedeno nazivanje romana remek-djelom). Odmjerenije tvrdnje: ... roman koji se smatra remek-djelom. Kritika ga smatra najboljim romanom hrvatske moderne.

**OBAVEZNO IZOSTAVITI U UVODU:** objašnjavanje, navođenje, dokazivanje i sl. Navedeno pripada razradi (trodijelna struktura eseja). Dakle, citatima nije mjesto u uvodu jer se njima argumentira.

**Razrada**

Zadatak:

**Argumentirate tezu: obrazlažete, tumačite, dokazujete, navodite.**

Tvrdnje se mogu potkrijepiti:

**1. navodima iz polaznog teksta**

- primjer:

Đurino „podavanje životu“ tipična je odlika leskovarca, a budući da je ovo roman lika, neophodno je uočiti njegovu pasivnost i fatalizam: „U dnu duše bilo je negdje sakrito tajno uvjerenje, da u zvijezdama nije za nj upisana sreća (...)“, u kojemu je sudbina ta koja će donijeti konačan sud. (...)

- Uočite: a) **sintagmatsko navođenje**

Sintagmom *podavanje životu* koristi se sam Đuro polaznom tekstu.

b) **navođenje rečenice ili dijela rečenice**

Dokazuje se tvrdnja o Đurinoj pasivnosti i fatalizmu.

**2. parafrazama iz polaznog teksta** (parafrazirati – prepričati, reći nešto drugim riječima)

- parafrazirana sintagma *podavanje životu*:

I sam Đuro svjestan je da se bezvoljno prepušta i da uzmiče pred obavezama.

**3. prepričavanjem činjenica iz djela**

Činjenica iz sadržaja djela izdvajaju se tek u svrhu tumačenja, inače se sadržaj djela u školskom eseju ne prepričava.

- primjer iz eseja:

*Međutim, njegova psihička rastrojenost i duševni nemir dovode ga u stanje odgađanja društvenih obaveza (ispita i ženidbe) te on, potaknut snažnom rezignacijom, „bježi“ u novi grad, novu sredinu i čim dalje od*

*odgovornosti.*

**4. argumentirajući ih vlastitim iskustvom/stavom**

Npr. jedna smjernica ispod ulomka iz romana *Zločin i kazna* glasi: Kakav je Vaš stav o ideji „prava na zločin“? Obrazložite. Jasno je da ćete u obrazlaganje uključiti svoje stavove.)

- primjer početka razrade iz eseja ocijenjenoga na maturi:

*Životni pesimizam i besmisao, gotovo apsurd i ljudska rezignacija samo su neke od temeljnih ideja koje je Nehajev želio prikazati u romanu u kojemu Đuro Andrijašević simbolično „bježi“ od vlastita života. Đuro je učitelj koji bi uskoro trebao svršiti ispite, dobiti namještenje, oženiti se Verom Hrabarovom i proživjeti svoj život ugodno i u granicama uljuljane svakodnevice. Međutim, njegova psihička rastrojenost i duševni nemir dovode ga u stanje odgađanja društvenih obaveza (ispita i ženidbe) te on, potaknut snažnom rezignacijom, „bježi“ u novi grad, novu sredinu i čim dalje od odgovornosti.*

UOČITI: a) Bitne činjenice iz sadržaja djela (Đuro bi trebao položiti ispite i oženiti se) ukratko su prepričane **isključivo u svrhu tumačenja** (v. gore).

b) Jedna rečenica proizlazi iz druge: Konstatira se da Đuro „bježi“. Ta tvrdnja dokazuje se prepričavanjem činjenica iz djela. Slijedi rečenica: Međutim, njegova psihička rastrojenost...

Vaše mišljenje o ulomku iz razrade: Smatrate li da je bolje izbjeći riječ *apsurd* u prvoj rečenici? Je li to pojam koji je važan za prikaz lika Đure Andrijaševića?

I u životu i u književnim djelima primjećujemo apsurd, apsurdne situacije, tako se pojam nikako ne odnosi tek na kategoriju egzistencijalizma (kasni modernizam). Važno je procijeniti što je ključno za temu i izbjeći moguće nejasnoće.

KORISNO: Dobro je uvesti **riječi poveznice**: npr. naime, zapravo, isto tako, zbog toga, nasuprot tome...

Poveznice, naravno, treba koristiti pravilno (npr. zarez nakon *međutim*) i s mjerom.

**Navođenje**

Zadatak:

**1. izabrati valjan i prikladan navod**

Kad ste ukratko (u obliku natuknica) odgovorali na zadatke u smjernicama, koji argumenti su vam se činili najbitnijima?

Ako u eseju prikazujete lik Đure Andrijaševića, što je o njemu najvažnije istaknuti?

Ponovno pročitajte natuknice oblikovane na temelju zadataka u smjernicama i odlučite.

**2. pravilno pisati pravopisne znakove**

**Pravopisni znakovi u upravnome govoru** (*Hrvatski pravopis*, Institut za hrvatski jezik i jezikoslovlje, 2013., str. 109)

|  |
| --- |
| Marko je rekao: „Dobro sam.“  „Dobro sam“, rekao je Marko.  „Dobro sam!“ uskliknuo je Marko.  „Dobro sam“, rekao je Marko, „jer sve ide po planu.“  Marko je rekao: „Dobro sam.“, i nastavio: „Žao mi je.“  Marko je uskliknuo: „Dobro sam!“ i nastavio: „Žao mi je.“ |

- primjeri:

Unutarnji monolog je, uz pripovijedanje i introspekciju, najvažnija moderna tehnika koja približava Đurina razmišljanja i ravnodušnost prema životu: „(..) ali pri najmanjem duševnom neraspoloženju bacao bi nevoljko knjigu i bježao iz svoje sobe, govoreći sam sebi: Jedan dan više ili manje, svejedno je (...)“, za koji nije sposoban zbog vječnoga pesimizma i nemira koji ga tjera u bijeg od obaveza, ali i od ljubavi kao jedine čovjekove utjehe.

Razmažene ljepotice zasigurno su ga zaboravile ili pak nisu imale vremena doći: „Student je uzalud tražio očima kćeri oca Goriota ili njihove muževe.”

Citirana rečenica/dio rečenice može se staviti u zagradu u vlastitoj rečenici:

Otac Goriot bio je čovjek pun ljubavi i razumijevanja, uvijek spreman drugima pomoći („Ovaj je bio dobar i pošten čovjek, koji nikad nije govorio povišenim glasom, koji nije pakostio nikome i

nikad nije činio zlo.”).

**3. navesti rečenicu/dijelove rečenice točno kao u zadanom tekstu**

„Gledao je oženjene drugove, njihovu biedu (...)“ – ne „ispravljati“ *biedu* u *bijedu*

**Zaključak**

Zaključkom se zaokružuje smisao cijeloga eseja.

Zadatci: **1. Navodite najvažnije dokaze koji podupiru temu o kojoj ste pisali.**

Potvrđujete tezu iz uvoda.

UOČITI:Važno je naglasiti ono najvažnije do čega ste došli u razradi, a ne prepričavati ono što ste prethodno napisali.

**2. Donosite sud, vrednujete ono što ste naveli, izražavate stav.**

U većini smjernica traži se izražavanje vašeg stava (npr. usporedite odgoj prikazan u *Posljednjim Stipančićima* s onim danas).

- primjer:

Hamlet u kontemplativnosti, leskovarac u pesimizmu i psihičkom nemiru, Đuro Andrijašević jest lik prožet halucinacijama, nesposoban da preživi u realnom svijetu i stoga stavljen na samu granicu sna i jave, u ruke sudbini. Koliko god njegovo razočaranje, dosada i nesklad bili snažni, on ostaje pravi primjer uzaludnoga Atlanta kojemu je svijet, opravdano ili ne, jednostavno bio pretežak.

UOČITI: uvlaka na početku zaključnoga odlomka, naglašavanje najvažnijih činjenica do kojih je učenica došla u raspravi, izražen emocionalni stav i nova misao (Đuro kao uzaludni Atlant)

USPOREDITE: uvod i zaključak u eseju o *Bijegu*

Što donosi zaključak?

**Primjer interpretativnog eseja učenice Lucije Bakšić (najbolji školski esej 2013. godine) prema gore navedenom ulomku i smjernicama**

**Milutin Cihlar Nehajev: *Bijeg***

Milutin Cihlar Nehajev, književnik i kritičar, najznačajniji je predstavnik hrvatske moderne, a tu titulu osigurao je napisavši prvi pravi hrvatski moderni roman „Bijeg“. I dok ostali autori toga vremena pišu novele i pjesme, Nehajev se prihvatio kompleksnoga oblikovanja ljudske psihe u romanu i, poremetivši tako gotovo tradicionalnu linearnu kompoziciju, stvorio jedno od hrvatskih remek–djela.

Životni pesimizam i besmisao, gotovo apsurd i ljudska rezignacija samo su neke od temeljnih ideja koje je Nehajev želio prikazati u romanu u kojemu Đuro Andrijašević simbolično „bježi“ od vlastita života. ðuro je učitelj koji bi uskoro trebao svršiti ispite, dobiti namještenje, oženiti se Verom Hrabarovom i proživjeti svoj život ugodno i u granicama uljuljane svakodnevice. Međutim, njegova psihička rastrojenost i duševni nemir dovode ga u stanje odgañanja društvenih obaveza (ispita i ženidbe) te on, potaknut snažnom rezignacijom, „bježi“ u novi grad, novu sredinu i čim dalje od odgovornosti. Hipersenzibilnost pojačava njegovu razdražljivost, a njegov pesimizam postaje bizarnost - uvijek rado viđen gost u Poeovim novelama. Đurino „podavanje životu“ tipična je odlika leskovarca, a budući da je ovo roman lika, neophodno je uočiti njegovu pasivnost i fatalizam: „U dnu duše bilo je negdje sakrito tajno uvjerenje, da u zvijezdama nije za nj upisana sreća (...)“, u kojemu je sudbina ta koja će donijeti konačan sud i koja je Đuri unaprijed predodredila životni put psihički labilnoga leskovarca koji jednostavno mora stradati zbog problema s financijama. Upravo je sreća u ðurinom životu nepoznanica jer on, kao „bjegunac“, ne pronalazi mir i zadovoljstvo nego se utapa u nagomilanim problemima i ne primjećujući život oko sebe te držeći se „suhe šablone“, pokušava odrađivati dosadan posao učitelja. Unutarnji monolog je, uz pripovijedanje i

introspekciju, najvažnija moderna tehnika koja približava Đurina razmišljanja i ravnodušnost prema životu: „(..) ali pri najmanjem duševnom neraspoloženju bacao bi nevoljko knjigu i bježao iz svoje sobe, govoreći sam sebi: Jedan dan više ili manje, svejedno je (...)“, za koji nije sposoban zbog vječnoga pesimizma i nemira koji ga tjera u bijeg od obaveza, ali i od ljubavi kao jedine čovjekove utjehe. Kako vrijeme odmiče, i

ljubav za njega postaje nedostižna jer njegova Vera sklapa brak s drugim, a on tone sve dublje u svome zatvorenom svijetu nestabilnosti, spreman da odbaci sve i svakoga, utapajući se u malodušnosti i duševnoj boli. Da ga Nehajev nije „ubio“, Đuro bi možda doživio jednaku sudbinu kao Leskovarov lik Đuro Martić, uzor prema kojemu je i nastao – ludilo. Obojica progonjeni prošlošću o kojoj znamo vrlo malo nalaze se pred istim zidom života od kojega ne mogu pobjeći. Dok Martića svirajući orgulje prožima ludilo, Andrijašević skončava u besparici počinivši samoubojstvo. Očiti je paradoks i u Veri i njezinoj majci, koje su jedine, iako blijedi i sporedni likovi, aktivno uspjele ostvariti svoj život.

Hamlet u kontemplativnosti, leskovarac u pesimizmu i psihičkom nemiru, Đuro Andrijašević jest lik prožet halucinacijama, nesposoban da preživi u realnom svijetu i stoga stavljen na samu granicu sna i jave, u ruke sudbini. Koliko god njegovo razočaranje, dosada i nesklad bili snažni, on ostaje pravi primjer uzaludnoga Atlanta kojemu je svijet, opravdano ili ne, jednostavno bio pretežak.

513 riječi

**Vaš komentar:** Što mislite o podcrtanim riječima/izrazima? Bi li bilo bolje upotrijebiti neutralnije?

Što mislite o spominjanju E. A. Poea u eseju? Je li potrebno?

**Primjeri pogrešaka u školskom eseju**

Uočite pogreške i ispravite ih:

1. Kako vrijeme odmiče i ljubav za njega postaje nedostižna jer njegova Vera sklapa brak s drugim.

2. Onda se i Dundo Maroje uputio u Rim.

3. Realistički roman Otac Goriot napisao je Francuski književnik Honore de Balzac.

4. Dolazile su ocu pošto su željele još novca.

5. Sofoklovo djelo „Antigona” jedno je od najčitanijih svjetskih djela, poznato u prvome redu zbog samoga pisca pa tako i tematikom, stilom i korisnošću ovoga djela koju dobivamo samom poukom.

6. Đuro Andrijašević frajer je koji misli da može sve.

7. Milutin Cihlar Nehajev je autor najistaknutijeg romana hrvatske moderne.

U sljedećem nastavku:

**Raspravljački tip eseja**

**Usporedno-raščlambeni tip eseja**